Peter Østergaard fra Østergaard Biler i Hjallerup foreslår kranbiler på begge sider af Limfjordstunnellen, så der hurtigt kan blive ryddet op ved uheld.

Igen i dag var der kø ved Limfjordstunnellen efter uheld - med store gener for dem, der kom til at holde i kø. Og når man som vognmand har 70 biler, der skal skal transportere passagerer gennem tunnelen cirka 200 gange hver eneste dag, bliver tålmodigheden for alvor sat på prøve. - Jeg foreslår, at Vejdirektoratet placerer et fejeblad på hver side af røret i myldretiden, så de hurtigt kan rydde op efter uheld, siger Peter Østergaard fra Østergaards Biler i Hjallerup. Han bliver ramt på økonomien, og hele kørselsplanlægningen bryder sammen, hver gang der er et uheld. I Vejdirektoratet tager afdelingsleder Kim B. Jansen godt imod forslaget. - Hvis vi kan spare nogle minutter ved oprydningen efter uheld, og det står i et rimeligt forhold til økonomien, så vil vi se på det, siger han. Kim B. Jansen lover at tage ideen med på næste møde med Aalborg Kommune og direktoratets bjergningsentreprenør.